b'\n_START_ARTICLE_\nRa\xc4\x8dunsko sodi\xc5\xa1\xc4\x8de Republike Slovenije\n_START_SECTION_\nOrganizacija Ra\xc4\x8dunskega sodi\xc5\xa1\xc4\x8da\n_START_PARAGRAPH_\nRa\xc4\x8dunsko sodi\xc5\xa1\xc4\x8de Republike Slovenije ima tri \xc4\x8dlane: predsednika in dva namestnika, ki jih na predlog  predsednika dr\xc5\xbeave imenuje dr\xc5\xbeavni zbor s tajnim glasovanjem z ve\xc4\x8dino glasov vseh poslancev za dobo devetih let. Predsednik in oba namestnika predsednika tvorijo senat ra\xc4\x8dunskega sodi\xc5\xa1\xc4\x8da. \xc4\x8clan je lahko pred\xc4\x8dasno razre\xc5\xa1en le v primerih, dolo\xc4\x8denih v Zakonu o ra\xc4\x8dunskem sodi\xc5\xa1\xc4\x8du. S tem zakonom je predpisan tudi postopek njihovega imenovanja in razre\xc5\xa1itve, pa tudi posebni pogoji, ki jih morajo izpolnjevati zaradi strokovnega in nepristranskega izvajanja nalog. Funkcija \xc4\x8dlana ra\xc4\x8dunskega sodi\xc5\xa1\xc4\x8da je nezdru\xc5\xbeljiva s funkcijami ali kakr\xc5\xa1no koli druga\xc4\x8dno vklju\xc4\x8denostjo v delo drugih dr\xc5\xbeavnih organov in organov lokalnih skupnosti, s funkcijami v organih politi\xc4\x8dnih strank in sindikatov, z izvajanjem kakr\xc5\xa1nih koli javnih pooblastil, s \xc4\x8dlanstvom v organih upravljanja in nadzora gospodarskih slu\xc5\xbeb, gospodarskih javnih slu\xc5\xbeb, skladov, zavodov in zadrug in z opravljanjem katerega koli poklica ali pridobitne dejavnosti, ki po zakonu ni zdru\xc5\xbeljivo z opravljanjem javne funkcije._NEWLINE_Ra\xc4\x8dunsko sodi\xc5\xa1\xc4\x8de ima poleg \xc4\x8dlanov \xc5\xa1e najve\xc4\x8d \xc5\xa1est vrhovnih dr\xc5\xbeavnih revizorjev, ki vodijo revizijske oddelke, in sekretarja ra\xc4\x8dunskega sodi\xc5\xa1\xc4\x8da, ki vodi podporni oddelek. Vsi imajo status funkcionarja, imenuje pa jih predsednik ra\xc4\x8dunskega sodi\xc5\xa1\xc4\x8da za dobo devetih let. \xc4\x8clani, vrhovni dr\xc5\xbeavni revizorji in sekretar ra\xc4\x8dunskega sodi\xc5\xa1\xc4\x8da lahko za iste funkcije kandidirajo ve\xc4\x8dkrat brez omejitve. Ra\xc4\x8dunsko sodi\xc5\xa1\xc4\x8de zastopa, predstavlja in vodi predsednik ra\xc4\x8dunskega sodi\xc5\xa1\xc4\x8da, ki ima hkrati tudi funkcijo generalnega dr\xc5\xbeavnega revizorja.\n_START_SECTION_\nStrategija Ra\xc4\x8dunskega sodi\xc5\xa1\xc4\x8da\n_START_PARAGRAPH_\nPoslanstvo ra\xc4\x8dunskega sodi\xc5\xa1\xc4\x8da je, da pravo\xc4\x8dasno in objektivno obve\xc5\xa1\xc4\x8da javnost o pomembnih odkritjih revizij poslovanja dr\xc5\xbeavnih organov in drugih uporabnikov javnih sredstev ter svetuje, kako naj dr\xc5\xbeavni organi in drugi uporabniki javnih sredstev izbolj\xc5\xa1ajo svoje finan\xc4\x8dno poslovanje. Strate\xc5\xa1ki cilji ra\xc4\x8dunskega sodi\xc5\xa1\xc4\x8da so navedeni v dokumentu Strategija Ra\xc4\x8dunskega sodi\xc5\xa1\xc4\x8da Republike Slovenije od leta 2007 do 2013.'